รองประธาน สนช.ระบุเตรียมประสานรัฐบาลให้ส่งกฎหมายเพื่อพิจารณาก่อนสภานิติบัญญัติแห่งชาติจะหมดวาระ
รองประธานสภานิติบัญญัติแห่งชาติ ระบุเตรียมประสานรัฐบาลให้ส่งกฎหมายสำคัญให้พิจารณาก่อนสภานิติบัญญัติแห่งชาติจะหมดวาระ รวมทั้งกฎหมายที่เกี่ยวกับการเลือกตั้งท้องถิ่น จำนวน 6 ฉบับ คาดว่าคณะรัฐมนตรีจะส่งมาให้ สนช. ได้ในปลายเดือนกันยายนนี้

นายสุรชัย เลี้ยงบุญเลิศชัย รองประธานสภานิติบัญญัติแห่งชาติ หรือ สนช. กล่าวว่า หลังจากที่ร่างพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร และร่างพระราชบัญญัติประกอบรัฐธรรมนูญว่าด้วยการได้มาซึ่งสมาชิกวุฒิสภา ประกาศลงในราชกิจจานุเบกษาแล้ว สนช. จะเร่งพิจารณากฎหมายต่าง ๆ ที่ค้างอยู่ให้แล้วเสร็จก่อนที่ สนช.จะหมดวาระ โดยภายในสิ้นปีนี้ สนช. จะประสานไปยังคณะรัฐมนตรีขอให้เร่งรัดส่งกฎหมายสำคัญมาให้ก่อน โดยเฉพาะกฎหมายที่เกี่ยวกับการขับเคลื่อนการปฏิรูปและยุทธศาสตร์ชาติ ส่วนกฎหมายที่เกี่ยวกับการเลือกตั้งท้องถิ่น จำนวน 6 ฉบับ คาดว่าคณะรัฐมนตรีจะส่งมาให้ สนช. ได้ในปลายเดือนกันยายนนี้ และจะบรรจุเข้าวาระการพิจารณาของ สนช. ต้นเดือนตุลาคม 2561 ทั้งนี้เพื่อความรวดเร็วได้มอบหมายให้ประธานกรรมาธิการแต่ละคณะไปรวบรวมความเห็นที่ตนเองเป็นประธานอยู่นำร่างกฎหมายทั้ง 6 ฉบับนี้ ไปพิจารณาล่วงหน้าก่อนเพื่อความรวดเร็ว

รองประธาน สนช. กล่าวถึงการคลายล็อคให้พรรคการเมืองทำกิจกรรมได้ว่า ที่ผ่านมา สนช. กับ กกต. ได้หารือกันมาตลอดเพื่อให้การเลือกตั้งราบรื่น ซึ่งเบื้องต้นทราบว่า กกต. มีปฏิทินการทำงานไว้ล่วงหน้าแล้ว และ กกต. ยืนยันว่า จะทำงานตามปฏิทินที่วางไว้ให้มากที่สุด เพื่อไม่ให้กรอบเวลาคลาดเคลื่อนไปจากที่วางไว้มากนัก